জয়কৃষ্ণ মিত্তিরের ছেলে প্রদোষ চন্দ্র মিত্র। ১৯৬৫ সালে, সাতাশ বছর বয়েসে মাসতুতো ভাই তপেশ আর মেসোমশাই(?)য়ের সঙ্গে দার্জিলিং বেড়াতে গিয়ে গোয়েন্দাগিরির শুরু (‘ফেলুদার গোয়েন্দাগিরি’)। প্রদোষ মিত্র অর্থাৎ ফেলুদা, অর্থাৎ তোপসের মাসতুতো দাদার সংগে এ ভাবেই আমাদের প্রথম পরিচয় করিয়ে দেয় তার ভাই তপেশ রঞ্জন বোস(!), ওরফে তোপসে। তারপর তো জানা গেল যে ফেলু আসলে তোপসের খুড়তুতো দাদা! তবে, সে যুগে হামেশাই দুই বোন বিয়ের পরে হয়ে যেত দুই জা। সুতরাং তোপসে একই সঙ্গে ফেলুর মাসতুতো আর খুড়তুতো ভাই হতেই পারে! মিত্তিররা জাতে কায়েত। লোকের মুখে মুখে এক সময় একটা সস্তা লোক হাসানো ছড়া ফিরত বাংলার কুলীন কায়স্থ পদবীগুলো নিয়ে—‘ঘোষ বংশ বড় বংশ/বোস বংশ দাতা/মিত্তির কুটিল জাত/দত্ত...’ ইত্যাদি। তো, এই মিত্তির কুটিল জাত বলেই কী বাংলার দুই বিখ্যাত গোয়েন্দা প্রথমে মিত্তির পরিচয়ে আবির্ভুত হন? অবশ্য সে-কালে কায়স্থদের বৃত্তিগত পরম্পরার (আইন ব্যবসা, জমিদারির দেওয়ানি, হিসাব রক্ষা) জন্যই বোধহয় তাদের প্যাঁচালো কুটিল বুদ্ধির সুনাম/দুর্নাম ছিল। ফেলুদের দেশের বাড়ি ঢাকার সোনাদিঘি গ্রামে। তার মানে ফেলু ঢাকাই বাঙাল! ফেলুর বাবা-কাকারা পাঁচ ভাই। ফেলুর বাবা মেজো। উনি ছিলেন ঢাকা কলেজিয়েট স্কুলের অঙ্ক আর সংস্কৃতর মাস্টার। এইখানেও এই দুই গোয়েন্দার জীবনের আর একটা মিল পাওয়া যায়। দুজনের বাবাই অঙ্কের মাস্টার! বাঙালির অঙ্কশাস্ত্রের পটুত্বর প্রতি দুর্বলতা তো সর্বজনবিদিত! লোকে ধরেই নেয়, যে ভাল অঙ্ক পারে (অথবা যার বাবা ভাল অঙ্ক পারে!!) তার তো প্রচুর বুদ্ধি! সুতরাং রহস্য সমাধানেও সে নিশ্চয়ই খুব পারঙ্গম হবে। এটা একটা মার্কা-মারা বাঙালি স্টিরিওটাইপ। পুলিসের গোয়েন্দা বিভাগের চাকরিতে তো অঙ্কশাস্ত্রের দক্ষতার খোঁজ করা হয় বলে মনে হয় না! এদিকে আবার ফেলুর বাবার ছিল মুগুর-ভাঁজা শরীর! আর সাঁতার ক্রিকেট কুস্তি এই সবে তিনি বেশ দড় ছিলেন! ফেলুর বাকি কাকা-জ্যাঠারা কেউ শিকারী, কেউ সন্ন্যাসী, কেউ আবার হাত দেখতে পারেন! একমাত্র তোপসের বাবাই কিছুটা নিরেস। ভদ্রলোক শান্ত প্রকৃতির, চাকুরিজীবী, আত্মীয়-বৎসল (না হলে ফেলুর পসার জমার পরেও ফেলু থেকে যায় কাকার বাড়িতে!) তবে শক্ত নার্ভের ( তোপ্‌সের মতে) একজন লোক। তবে মোটের ওপর বেশ বিচিত্র-কর্মা পরিবার! সে বাড়ির ছেলে হয়ে ফেলুও যে একজন বিচিত্র মানুষ হয়ে উঠবে তাতে আর আশ্চর্য কী? ফেলুর বাবা মা দুজনেই অল্প বয়েসে গত হন। এখানেও এদের দুজনের মধ্যে একটা মিল পাচ্ছি! দুজনেরই বাবা-মা অল্প বয়েসে গত। অবশ্য বাপ-মা বেঁচে থাকলে কি আর ছেলেরা এমন উদ্ভট পেশা বেছে নিতে পারত? ফেলুরা কবে ওপার বাংলা ছেড়ে এপারে এসে বসতি গাড়লো, সে খবর আমরা পাই না। তবে মনেহয় আর পাঁচটা পূর্ববঙ্গীয় পরিবারের মতই হয়ত দেশভাগের সময়েই ওরা এপার বাংলায় চলে আসে? আচ্ছা, তোপসের মাও কী অকালে ছেলেকে অনাথ করে চলে গেছেন? তাঁর কথা তো কিছু শুনিনা! ফেলুর গোয়েন্দাগিরির সময় ১৯৬৫-১৯৯০ সাল অবধি। প্রথম দিকে বছর দুয়েক চাকরি বজায় রেখে ছুটিছাটায় গোয়েন্দাগিরি চালালেও পরে চাকরি ছেড়ে পুরোপুরি গোয়েন্দা হয়ে যায় ফেলু। তিরিশের দশকে সস্তা-গণ্ডার বাজারে ব্যোমকেশ তার জীবন পুরোপুরি গোয়েন্দাগিরি দিয়ে শুরু করতে পারলেও, ষাটের দশকে বেহাল অর্থনীতির বাজারে ফেলু কিন্তু অন্ততঃ কিছুদিন চাকরি করে তারপর একটু পশার জমলে তবেই ভরসা করে চাকরি ছেড়েছিল। ফেলুরা বরাবরই মনে হয় দক্ষিণ কলকাতার বাসিন্দা। প্রথমে তারা রোডে ও পরে রজনীসেন রোডের একটি বাড়িতে ফেলু আর তোপসে (আর তোপসের বাবা) থাকত। আর ছিল তাদের বিশ্বস্ত কাজের লোক শ্রীনাথ।